《中秋玩月》
宋代·李宾王

西风萧萧起青蘋，苍空碾玉收暮云。可怜八月十五夜，宝光九十方平分。

东山飞来雪毛兔，瑞光千丈无纤尘。谁将八万修月斧，合成宝镜如珠轮。

包藏宇宙几千万，留与此夕誇清新。柴门朱户同一照，清辉岂择富与贫。

袁宏因此泛牛渚，知微何必登嶙峋。对兹良夜可携酒，呼童与我开芳樽。

寒光凄冷砭肌骨，恍然疑作瑶台宾。我欲因之游广寒，叶师去后今无人。

我欲因之登箸梯，周生之术谁能陈。浩歌痛饮人寂寂，惟有素影长相亲。

须臾酒醒月未落，卧听潮声千万军。

作者简介：李宾王，字西坪（一作平），平江（今属湖南）人。哲宗元符三年（一一○○）进士（《平江县志》卷三八）。曾知澧州，累官枢密承旨，司农少卿。钦宗靖康初金人议立张邦昌，宾王弃官而去。高宗建炎中卒于家。清同治《平江县志》卷四三有传。